Siemens-saak: Klag teen advokaat laat vaar | Netwerk24
Siemens-saak: Klag teen advokaat laat vaar
Deur Mike van Rooyen 20 September 2019 17:05
Die staat het die aanklag van korrupsie en dat hy bevoordeel is deur die sluipmoord op Louis Siemens (52) van Bloemfontein, teen ’n regsadviseur van die provinsiale departement van gesondheid in die Vrystaat laat vaar.
Adv. Justice Vinger vroeër in die beskuldigdebank van die landdroshof in Bloemfontein. Foto: Alzane Narrain
Netwerk24 Foto: Alzane Narrain
Adv. Justice Vinger het Vrydag duidelik verlig gelyk toe adv. Johan de Nysschen, namens die staat, in die landdroshof in Bloemfontein voor landdros Samanga Nteshe vra dat die aanklagte teruggetrek word.
Vinger, wat sedert Dinsdagaand in aanhouding was, bly steeds ’n staatsgetuie in die moordverhoor waarin Stanley Bakili en sewe ander mans in verband met Siemens se moord op 10 Mei 2018 in die kelderverdieping van die Prellerplein-winkelsentrum in Dan Pienaar aangekla word.
Benewens Vinger is die name van dr. David Motau, hoof van die provinsiale departement van gesondheid, en Pinky Belot ook op die lys van getuies in die verhoor wat einde Oktober in die hooggeregshof begin.
Hulle drie dien in die komitee wat oor die toekenning van lisensies vir hospitale in die provinsie besluit.
Luidens die klagstaat beweer die staat dat Siemens R6,5 miljoen omkoopgeld aan Bakili betaal het nadat hy vir lisensies vir die uitbreiding van die CityMed-daghospitaal in Dan Pienaar aansoek gedoen het.
Siemens was die besturende direkteur van die hospitaal.
Tshepo Thusi van Tshepo Thusi-prokureurs het vir Vinger opgetree.
Meer oor: Louis Siemens | Bloemfontein | Korrupsie | Sluipmoord
Regsadviseur ‘wat voordeel trek uit Siemens-moord’ agter tralies
Siemens-moord: Bly stil, ‘Ace sal jou R500 000 gee’
Siemens: 8 gaan almal skuld ontken
Siemens-moord: Soldaat bly agter tralies